Na der grote. Erwerdige in Gode vader. Jwer werdicheit breff, gescreven to Aboe des sundages binnen den achte dagen na unser leven vrowen dage erer gebort, van Hans Dalhusen rorende, hebben wii gutliken untfangen unde wol vornomen etc. Hiirupp bidde wii jwe werdicheit weten, dat Hans Dalhusen hiir to Revall binnen viij dagen vor entfanginge jwer ersamheyt breves unde ok sint der tiit ne en was noch geweset en hevet unde wii ok nicht en weten, wor he togen is binnen landes edder buten landes. Jodoch is hiir woll en geruchte, dat he to Dutschen landen wart gezegelt sii. Darumme wii em jwer erwerdicheit bogherte bequemeliken nicht benalen konen. Anders wolden wii em umme jwer leve willen jwe meninge gerne vorkundiget hebben.